
RAPORT  COMUN

asupra proiectului de Lege pentru modificarea Ordonanţei de urgenţă a Guvernului nr. 158/2005 privind concediile şi indemnizaţiile de asigurări sociale de sănătate
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie  au fost sesizate, prin adresa nr. PLx 340 din 29 iunie 2009, cu dezbaterea pe fond a proiectului de Lege pentru modificarea Ordonanţei de urgenţă a Guvernului nr. 158/2005 privind concediile şi indemnizaţiile de asigurări sociale de sănătate.
La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere: 

· avizul favorabil al Consiliului Legislativ (nr.224/24.03.2009)

· avizul negativ al Consiliului Economic şi Social (nr.443/17.03.2009)
· avizul negativ al Comisiei pentru buget, finanţe şi bănci (nr.400/07.09.2009)
· avizul negativ al Comisiei juridice, de disciplină şi imunităţi (nr.31/650/08.09.2009)
· punctul de vedere negativ al Ministerului Sănătăţii (nr.45889/28.09.2009)

· punctele de vedere negative ale Guvernului (nr.796/31.03.2009 şi nr.5310/27.08.2009).


Proiectul de lege are ca obiect de reglementare  acordarea unor drepturi suplimentare, prin majorarea duratei concediului pentru sarcină şi lăuzie de la 126 de zile calendaristice (18 săptămâni), cât este în prezent, la 168 de zile calendaristice (24 de săptămâni), cu mărirea corespunzătoare a cuantumului indemnizaţiei de maternitate, diferenţă ce trebuie suportată din bugetul Fondului Naţional Unic de Asigurări Sociale de Sănătate. Se propune  astfel modificarea art.23 alin.(1) şi art.24 alin.(1) din Ordonanţa de urgenţă a Guvernului nr.158/2005 privind concediile şi indemnizaţiile de asigurări sociale de sănătate, cu modificările şi completările ulterioare.
Comisiile propun plenului Camerei Deputaţilor respingerea proiectului de lege din următoarele considerente:
- creşterea perioadei de concediu de maternitate (indemnizaţiile de maternitate sunt neimpozabile) cu 42 de zile are un impact negativ asupra veniturilor bugetului de stat în sumă de 30 de milioane de lei în anul 2010;


- creşterea perioadei de concediu de maternitate prin diminuarea perioadei de acordare a indemnizaţiei pentru creşterea copilului are un impact asupra bugetului asigurărilor sociale de stat de 53 de milioane în anul 2010;
- în anul 2008, sumele datorate de angajatori, reprezentând cota de contribuţie pentru concedii şi indemnizaţii, au fost în sumă de 649.126,51 mii lei, iar totalul sumelor, reprezentând indemnizaţii de asigurări sociale de sănătate, care se suportă din bugetul Fondului Naţional Unic de Asigurări Sociale de Sănătate, au fost în sumă de 1.588.129,53 mii lei;

- iniţiativa legislativă nu este însoţită de fişa financiară din care să reiasă efectele financiare asupra bugetului general consolidat şi mijloacele necesare acoperirii creşterii cheltuielilor.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterea proiectului au participat, în conformitate cu prevederile art.55 din Regulamentul Camerei Deputaţilor:

- d-l Cristian Anton Irimie - Secretar de Stat, Ministerul Sănătăţii
- d-na Carmen Tuca – consilier, Ministerul Finanţelor Publice.
În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut proiectul de lege în şedinţe separate. 

La şedinţa Comisiei pentru muncă şi protecţie socială din data de 29 septembrie 2009 au fost prezenţi 18 deputaţi din totalul de 19 membri, iar la şedinţa Comisiei pentru sănătate şi familie din data de 22 septembrie 2009 au fost prezenţi 19 deputaţi din totalul de 19 membri ai acesteia.

Raportul comisiilor, de respingere, a fost adoptat în unanimitate.
Proiectul de lege a fost adoptat de Senat în şedinţa din 24 iunie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




PREŞEDINTE,

Victor Paul DOBRE



Rodica NASSAR
Şef serviciu, 





Şef birou,

Consilier parlamentar Elena Mesaroş


Consilier parlamentar George Marinescu
Întocmit,
Expert parlamentar Adriana Breazu


Consilier parlamentar Florin Danciu

